Пастири (СМ)
0001    Силан паша паде на Дољане, 
0002    отле шиље лист књиге бијеле, 
0003    он је шиље попу Пилетићу: 
0004    "Чујеш ли ме, попе Пилетићу! 
0005    Покупи ми харач од Пиперах, 
0006    вељиј харач од седам годинах, 
0007    и пошљи ми три стотин’ овновах, 
0008    и пошљи ми тридесет јаловицах, 
0009    још ми пошљи тридесет невјестах 
0010    за мојијех тридесет неферах, 
0011    мене пошљи твоју попадију, 
0012    да је паша под чадором љубим, 
0013    е сам чуо, кажују ми људи, 
0014    да је таке у Пипере нејма." 
0015    А кад попу ситна књига дође, 
0016    таде виђе што му књига пише, 
0017    докле су га сузе пропануле, 
0018    а пита га вјереница љуба: 
0019    "Што је попе, драги господаре? 
0020    Од кога је књига жалостива, 
0021    те ти рониш сузе од образа?" 
0022    Попе њојзи право кажеваше, 
0023    а она му на то говораше: 
0024    "Не иђ’ нигда паши под чадора, 
0025    ако те се похарат Пипери!" 
0026    Ал’ поп купи на збор све Пипере, 
0027    пашину им књигу кажеваше, 
0028    тад’ рекоше Пипери јунаци: 
0029    дали бисмо три стотин’ овновах, 
0030    дали бисмо тридесет јаловицах, 
0031    и сувише харач од Пиперах, 
0032    но ев’ муке и невоље љуте: 
0033    нејма тко дат тридесет љубовацах." 
0034    И тако су паши отписали: 
0035    "Ево теби све што иштеш пашо: 
0036    ма не дамо тридесет љубовацах, 
0037    док су нама на раменам’ главе!" 
0038    Кад је паши књига допанула, 
0039    те он виђе што Пипери пишу, 
0040    тадер пушта у војску телара: 
0041    "Ко је пјешац обувај опанке! 
0042    Ко је коњик коња хазураји! 
0043    Е хоћемо удрит на Пипере." 
0044    А кад свану и сунце ограну, 
0045    подиже се силан Мехмет-паша 
0046    и са њима војске сваколика, 
0047    на Рогаме село ударише, 
0048    те Рогаме село попалише, 
0049    прискочише Пипери јунаци, 
0050    боја бију боље бит не може, 
0051    но залуду е им не помага; 
0052    Николиће опалише Турци, 
0053    и њима је помоћ прискочила 
0054    од Црнацах и од Стијењанах, 
0055    боја бију боље бит не може, 
0056    ма залуду е им не помага; 
0057    и Потпеће опалише Турци, 
0058    но је друга помоћ прискочила 
0059    од племена од Бјелопавлићах, 
0060    но и то је узалуда било. 
0061    И Завалу Турци похараше, 
0062    и Завалу и село Радећу, 
0063    но им опет помоћ прискочила 
0064    од Команах и од Загорчанах, 
0065    боја бију боље бит не може, 
0066    но залуду, то им не помага. 
0067    И Стијену Турци похараше, 
0068    но четврта помоћ прискочила 
0069    од Кчевљанах и од Пљешивацах, 
0070    боја бију боље бит не може, 
0071    но залуду, е им не помага, 
0072    без броја је у Турчина војске; 
0073    ал’ им пета помоћ пристигнула, 
0074    дође’ има стотина чобанах 
0075    међу собом вјеру уфатили 
0076    да по једном пале џевердане, 
0077    па с ножев’ма јуриш учинити. 
0078    Како рекли, тако садржаше; 
0079    једнокупно пуче сто пушаках - 
0080    мало мање оборе Тураках, 
0081    још пламене ноже повадише 
0082    и часним се крстом прекрстише, 
0083    пак у Турке јуриш учинише; 
0084    док се брдска војска опопласти, 
0085    халакнула, бога поменула, 
0086    ка јунаци пиперски чобани, 
0087    сви у Турке јуриш учинише, 
0088    ћерајући, Турке сијекући, 
0089    разагнаше Мехмед-паше војску: 
0090    једна бјежи низа Стрганицу, 
0091    друга војска зађе за Стијену, 
0092    низ Орљу је поскакала стране. 
0093    Тко погибе ту се не сломио 
0094    а сви здраво Пипери јунаци, 
0095    сви Брђани и сви Црногорци, 
0096    и тко чује на част нека му је! 

Српске епске народне песме